## Habitatge prossegueix amb la tramitació de sol·licituds del Pla Renhata i ajudes per a la realització de l’Informe d’avaluació d’edificis

*** La direcció d’Habitatge estudia prop de 1.800 peticions rebudes del Pla Renhata i més de 2.500 del programa d’ajudes de l’IEEV.CV
* Per a accedir a aquestes ajudes, per als edificis amb una antiguitat superior a 50 anys és necessari presentar l’Informe d’avaluació d’edificis**

La Vicepresidència Segona i Conselleria de Serveis Socials, Igualtat i Habitatge ha iniciat el període d’estudi de les peticions rebudes per a accedir a les subvencions del Pla Rehnata i a la realització de l’Informe d’avaluació d’edificis (IEEV.CV) per a la convocatòria 2023, després de finalitzar el termini d’esmenes.

En relació amb el Pla Renhata, la Vicepresidència Segona ha registrat un total de 1.739 peticions a la Comunitat Valenciana per a la convocatòria actual 2023, 249 de les quals corresponen a la província d’Alacant, 245 pertanyen a la província de Castelló i 1.245 s’han comptabilitzat a la província de València.

Així mateix, la direcció d’Habitatge ha rebut un total de 2.644 peticions a la Comunitat Valenciana per a accedir a les ajudes a la realització de l’Informe d’avaluació d’edificis, 534 instàncies de les quals pertanyen a la província d’Alacant, 441 sol·licituds corresponen a la província de Castelló i 1.669 sol·licituds, a la de València.

**Pla Renhata**

Les ajudes a què refereix el Pla Renhata van dirigides a les persones propietàries o inquilines que necessiten reformar l’interior dels habitatges per a millorar-ne les condicions de sostenibilitat i accessibilitat.

Aquesta convocatòria prioritza projectes constructius amb criteris de sostenibilitat, a més de tindre en compte el grau de discapacitat dels residents, amb una adaptació accessible a l’habitatge i una instal·lació de sistemes integrats de domòtica per a millorar la seua autonomia.

**Ajudes a la realització de l’informe IEEV.CV**

L’accés a les ajudes a la realització de l’Informe d’avaluació d’edificis ha sigut per part de les comunitats de propietaris o les persones propietàries úniques d’edificis de caràcter predominantment residencial que han presentat l’Informe segons el que estableix Habitatge.

Aquest informe té una validesa de 10 anys i l’elabora un professional titulat en arquitectura o arquitectura tècnica. A més, omplir aquest informe és obligatori per a aquells edificis d’antiguitat superior a 50 anys i per a tots els edificis quan s’opte per accedir a una subvenció per a obres de rehabilitació.

Actualment, segons dades del Registre autonòmic de l’IEEV.CV, més del 50 % dels informes presentats pertanyen a la província de València i quasi el 40 % dels edificis presenta actuacions de caràcter urgent, que afecta la major part de les patologies de l’estructura i de la façana.

Fecha: 15/08/2023